# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2021. november 24–i ülésére)

**TÁRGY: AZ 1. SZÁMÚ HÁZI GYERMEKORVOSI KÖRZET TERÜLETI ELLÁTÁSI KÖTELEZETTSÉGGEL TÖRTÉNŐ MŰKÖDTETÉSÉRE KÖTÖTT FELADAT-ELLÁTÁSI SZERZŐDÉS MÓDOSÍTÁSA**

Dr. Urfi Edit házi gyermekorvos 2009. szeptember 1. napja óta biztosítja Kiskőrös Város Képviselő-testülete 65/2009. Képv.test. határozata alapján, területi ellátási kötelezettséggel az 1. számú házi gyermekorvosi körzet háziorvosi feladatait, valamint az iskola-egészségügyi ellátást.

Dr. Urfi Edit 2021. október 26. napján kelt beadványában kérte Kiskőrös Város Önkormányzata és a Futó és Társa Egészségszolgáltató és Kereskedelmei Kft. (székhelye: 6400 Kiskunhalas, Gyöngyvirág utca 14.) között a házi gyermekorvosi és az iskola-egészségügyi feladatok ellátása tárgyában 2021. április 29. napján kelt 7217-4/2021. számú feladat-ellátási szerződés ( a továbbiakban: feladat-ellátási szerződés) rendelési időre vonatkozó 16. pontjának kiegészítését azzal, hogy hétfőn 10-12 óra közötti rendelési időben csecsemő tanácsadást végez a Kiskőrös, Kossuth Lajos utca 6. szám alatt.

Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III.3.) Korm. rendelet 14. § (3) bekezdése alapján a területi ellátási kötelezettséggel működő háziorvosi szolgáltató az Egészségügyi Alapból havonta, a körzet lakosságszáma és a rendelő adottságai alapján fix összegű díjra jogosult, amely összeget növelni kell 30 %-kal, ha a háziorvosi szolgálat orvosa legalább két rendelőben folytatja tevékenységét.

A háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet 4. § (3) bekezdés a) pontja szerint a gyermekorvosi ellátás keretében a háziorvos feladata a csecsemők és gyermekek gyógyító-megelőző alapellátása, beleértve a tanácsadást is.

Dr. Urfi Edit az orvosi ellátást a Kiskőrös, Petőfi Sándor utca 14. szám alatti orvosi rendelőben, a tanácsadást pedig a Kiskőrös, Kossuth Lajos utca 6. szám alatt, a Szakorvosi Rendelőintézet épületében végzi.

Dr. Urfi Edit a Kiskőrösi Óvodák 2 tagóvodájában – a Mohácsi utcai Óvodában és a Thököly utcai Óvodában – biztosította a feladat-ellátási szerződés 2. pontja alapján az iskola-egészségügyi ellátást. Módosult a Kiskőrösi Óvodák alapító okirata, mivel ez a két tagóvoda megszűnt és létesült egy új óvoda, a Kőrisfa utcai Óvoda (6200 Kiskőrös, Kőrisfa utca 14.), amely a Kiskőrösi Óvodák székhelye lett. Ennek megfelelően módosítani szükséges a feladat-ellátási szerződés 2. számú mellékletében felsorolt nevelési-oktatási intézményeket.

A fentiek alapján javaslom, hogy a Képviselő-testület a határozat-tervezet szerint döntsön.

**Kiskőrös, 2021. november 16.**

 **Domonyi László s.k.,**

 **polgármester**

**HATÁROZAT-TERVEZET**

A Képviselő-testület

1. egyetért azzal, hogy az 1. számú házi gyermekorvosi alapellátási körzet házi gyermekorvosi alapellátási feladatai, valamint az iskola-egészségügyi feladatok ellátása tárgyában 2021. április 29. napján Kiskőrös Város Önkormányzata és a Futó és Társa Egészségszolgáltató és Kereskedelmei Kft. (székhelye: 6400 Kiskunhalas, Gyöngyvirág utca 14.) ügyvezetője Dr. Urfi Edit, mint személyes közreműködésre kötelezett háziorvos között létrejött 7217-4/2021. számú feladat-ellátási szerződés jelen határozat mellékletét képező szerződést módosító okiratban foglaltaknak megfelelően módosításra kerül.
2. felhatalmazza a polgármestert a határozat mellékletét képező feladat-ellátási szerződés módosítás és a módosításokkal egységes szerkezetbe foglalt feladat-ellátási szerződés aláírására.

**Felelős:** polgármester

**Határidő:** azonnal